**Instituirea Burselor Porumbescu**

**Concert de gala al violonistilor Dragos Rusanu si Stefan Aprodu**

**Palatul Parlamentului | 20 februarie**

O paletă artistică impresionantă, premii la concursuri importante din țară și din străinătate, un palmares bogat în recitaluri și cursuri – așa poate fi rezumată, pe scurt, cariera muzicală a violoniștilor **Dragoș Rusanu** și **Ștefan Aprodu**, elevi în clasa a IV-a, respectiv a VI-a la Colegiul de Arte “Dinu Lipatti” din București și tinere talente muzicale care au sfidat până acum tiparele evoluției în studierea viorii.

**Vă invităm să îi ascultați în cadrului unui concert de gală care va avea loc sâmbătă, 20 februarie, la Palatul Parlamentului, începând cu ora 14.00. Totodată, evenimentul marchează lansarea unui mod de recunoaștere – Bursele Porumbescu - pentru care contribuția este deschisă.**

**Dragoș Marian Rușanu** – studiază vioara de la cinci ani și jumătate și a învățat să citească o partitură chiar dinainte să fi învățat să citească din cărți. Are deja un CV bogat în premii și recitaluri sustinute pe mari scene din România și nu numai, având un repertoriu demn de un instrumentist cu mulți ani de experiență muzicală. Anul trecut a luat Premiul I la Olimpiada Națională de Instrument și deja se pregătește pentru olimpiada de anul acesta.

**Unul dintre țelurile lui este acela de a fi prezent la recitalul de la Bruxelles, unde este așteptat la invitatia renumitului violinist român George Tudorache (concert-maestru al orchestrei din Liege, Belgia).**

**Ștefan Aprodu** – a început să studieze vioara la șapte ani și în doar cinci ani a devenit multiplu campion la vioară, având deja un repertoriu demn de un violonist adult. Se poate mândri cu zeci de premii naționale și internaționale, dar și cu o serie de recitaluri în întreaga țară.

**Ștefan Aprodu se pregătește acum pentru Olimpiada Națională de anul acesta și speră să poată onora invitația la un recital din partea Ambasadei României la Tirana si totodată să poată fi prezent la Bruxelles, unde a fost invitat de violonistul român George Tudorache.**

**Cei doi violoniști studiază vioara sub îndrumarea doamnei profesoare Magdalena Ursu.**

Talentul și ambiția celor două tinere talente merită susținute în continuare, iar acordarea Burselor Porumbescu vine ca o recunoaștere simbolică a meritelor, dar și ca o încurajare firească. Ne putem asigura, prin intermediul acestor burse acordate în cadrul concertului de gală susținut de cei doi violoniști, că ei vor fi prezenți la recitalurile din afara țării la care au fost invitați. Evenimentul este organizat de Ovidiu Raețchi (membru în Parlamentul României) și Claudia Ramona Pop (avocat).